موسیٰ_اور_خضر
علم تکوینیات
حضرت خضر (علیہ السلام) نے کہا میں نے تو پہلے ہی کہا تھا کہ آپ میری باتوں پر صبر نہ کرسکیں گے ‘ آخر وہی ہوا ‘ حضرت موسیٰ (علیہ السلام) نے فرمایا کہ مجھے وہ بات بالکل فراموش ہوگئی اس لیے آپ بھول چوک پر مواخذہ نہ کریں اور میرے معاملہ میں سخت گیری سے کام نہ لیں نبی اکرم (صلی اللہ علیہ وآلہ وسلم) نے فرمایا کہ ” یہ پہلا سوال واقعی موسیٰ (علیہ السلام) کی بھول کی وجہ سے تھا “ اسی اثناء میں ایک چڑیا کشتی کے کنارے آ کر بیٹھی اور پانی میں چونچ ڈال کر ایک قطرہ پانی پی لیا ‘ حضرت خضر (علیہ السلام) نے کہا بلا شائبہ تشبیہ علم الٰہی کے مقابلہ میں میرا اور تمہارا علم ایسا ہی بےحقیقت ہے جیسا کہ سمندر کے سامنے یہ قطرہ۔ کشتی کنارے لگی اور دونوں اتر کر ایک جانب روانہ ہوگئے سمندر کے کنارے کنارے جا رہے تھے کہ ایک میدان میں کچھ بچے کھیل رہے تھے حضرت خضر (علیہ السلام) آگے بڑھے اور ان میں سے ایک بچہ کو قتل کردیا۔ حضرت موسیٰ (علیہ السلام) کو پھر یارائے صبر نہ رہا فرمانے لگے ناحق ایک معصوم جان کو آپ نے مار ڈالا یہ تو بہت ہی برا کیا۔ حضرت خضر (علیہ السلام) نے کہاـ: میں تو شروع ہی میں کہہ چکا تھا کہ آپ میرے ساتھ رہ کر صبر و ضبط سے کام نہ لے سکیں گے۔ نبی اکرم (صلی اللہ علیہ وآلہ وسلم) نے فرمایا ” چونکہ یہ بات پہلی بات سے بھی زیادہ سخت تھی اس لیے حضرت موسیٰ (علیہ السلام) صبر و ضبط نہ کرنے میں معذور تھے “ حضرت موسیٰ (علیہ السلام) نے فرمایا ” خیر اس مرتبہ اور نظر انداز کر دیجئے ‘ اس کے بعد بھی اگر مجھ سے صبر نہ ہوسکا تو پھر عذر کا کوئی موقع نہیں رہے گا اور اس کے بعد آپ مجھ سے علیحدہ ہوجائیے گا ‘ غرض پھر دونوں روانہ ہوگئے اور چلتے چلتے ایک ایسی بستی میں پہنچے جہاں کے باشندے خوش عیش اور مہمان داری کے ہر طرح قابل تھے مگر دونوں کی مسافرانہ درخواست پر بھی ان کو مہمان بنانے سے انکار کردیا تھا یہ ابھی بستی ہی میں سے گزر رہے تھے کہ خضر (علیہ السلام) ایک ایسے مکان کی جانب بڑھے جس کی دیوار کچھ جھکی ہوئی تھی اور اس کے گر جانے کا اندیشہ تھا ‘ حضرت خضر (علیہ السلام) نے اس کو ہاتھ کا سہارا دیا اور دیوار کو سیدھا کردیا حضرت موسیٰ (علیہ السلام) نے پھر خضر (علیہ السلام) کو ٹوکا اور فرمانے لگے کہ ” ہم اس بستی میں مسافرانہ وارد ہوئے ‘ مگر اس کے بسنے والوں نے نہ مہمان داری کی اور نہ ٹکنے کو جگہ دی ‘ آپ نے یہ کیا کیا کہ اس کے ایک باشندے کی دیوار کو بغیر اجرت درست کردیا ‘ اگر کرنا ہی تھا تو بھوک پیاس کو دور کرنے کیلئے کچھ اجرت ہی طے کرلیتے “ حضرت خضر (علیہ السلام) نے فرمایا ” اب میری اور تمہاری جدائی کا وقت آگیا ہے “ ھٰذَا فِرَاقُ بَیْنِیْ وَبَیْنِکَ اور پھر انھوں نے حضرت موسیٰ (علیہ السلام) کو ان تینوں معاملات کے حقائق کو سمجھایا اور بتایا کہ یہ سب منجانب اللہ وہ باتیں تھیں جن پر آپ صبر نہ کرسکے۔ یہ واقعہ نقل کرنے کے بعد نبی اکرم (صلی اللہ علیہ وآلہ وسلم) نے فرمایا ” ہمارا جی تو یہ چاہتا تھا کہ موسیٰ (علیہ السلام) تھوڑا صبر اور کرتے اور ہم کو اللہ تعالیٰ کے اسرار اور تکوینی علوم کی مزید معلومات ہوسکتیں۔ “ جب حضرت موسیٰ اور حضرت خضر (علیہا السلام) کی مفارقت ہونے لگی تو خضر (علیہ السلام) نے ان واقعات کی جو حقیقت بیان کی قرآن عزیز نے سورة کہف میں اس واقعہ کو بیان کرتے ہوئے اس طرح ظاہر کیا ہے : { قَالَ ھٰذَا فِرَاقُ بَیْنِیْ وَ بَیْنِکَ سَاُنَبِّئُکَ بِتَاْوِیْلِ مَا لَمْ تَسْتَطِعْ عَّلَیْہِ صَبْرًا اَمَّا السَّفِیْنَۃُ فَکَانَتْ لِمَسٰکِیْنَ یَعْمَلُوْنَ فِی الْبَحْرِ فَاَرَدْتُّ اَنْ اَعِیْبَھَا وَ کَانَ وَرَآئَھُمْ مَّلِکٌ یَّاْخُذُ کُلَّ سَفِیْنَۃٍ غَصْبًا وَ اَمَّا الْغُلٰمُ فَکَانَ اَبَوٰہُ مُؤْمِنَیْنِ فَخَشِیْنَآ اَنْ یُّرْھِقَھُمَا طُغْیَانًا وَّ کُفْرًا فَاَرَدْنَآ اَنْ یُّبْدِلَھُمَا رَبُّھُمَا خَیْرًا مِّنْہُ زَکٰوۃً وَّ اَقْرَبَ رُحْمًا وَ اَمَّا الْجِدَارُ فَکَانَ لِغُلٰمَیْنِ یَتِیْمَیْنِ فِی الْمَدِیْنَۃِ وَ کَانَ تَحْتَہٗ کَنْزٌلَّھُمَا وَ کَانَ اَبُوْھُمَا صَالِحًا فَاَرَادَ رَبُّکَ اَنْ یَّبْلُغَآ اَشُدَّھُمَا وَ یَسْتَخْرِجَا کَنْزَھُمَا رَحْمَۃً مِّنْ رَّبِّکَ وَ مَا فَعَلْتُہٗ عَنْ اَمْرِیْ ذٰلِکَ تَاْوِیْلُ مَا لَمْ تَسْطِعْ عَّلَیْہِ صَبْرًا } ” بس اب مجھ میں اور تم میں جدائی کا وقت آگیا ہاں جن باتوں پر تم سے صبر نہ ہوسکا ‘ ان کی حقیقت تمہیں بتلائے دیتاہوں سب سے پہلے کشتی کا معاملہ لو وہ چند مسکینوں کی تھی جو سمندر میں محنت مزدوری کرتے ہیں وہ جس طرف بڑھ رہے تھے وہاں ایک بادشاہ ہے (ظالم) جس کسی کی (اچھی) کشتی پاتا ہے زبردستی لے لیتا ہے میں نے چاہا اس کی کشتی میں عیب ڈال دوں (تاکہ عیبی سمجھ کر اس کو چھوڑ دے) رہا لڑکے کا معاملہ تو اس کے ماں باپ مومن ہیں میں یہ دیکھ کر ڈرا کہ یہ انھیں سرکشی اور کفر کر کے اذیت پہنچائے گا پس میں نے چاہا کہ ان کا پروردگار اس لڑکے سے بہتر انھیں لڑکا دے گا دینداری میں بھی اور محبت میں بھی اور وہ جو دیوار درست کردی گئی تو وہ شہر کے دو یتیم لڑکوں کی ہے جس کے نیچے ان کا خزانہ گڑا ہوا ہے ان کا باپ ایک نیک آدمی تھا ‘ پس تمہارے پروردگار نے چاہا دونوں لڑکے اپنی جوانی کو پہنچیں اور اپنا خزانہ محفوظ پا کر نکال لیں یہ ان لڑکوں کے حال پر پروردگار کی ایک مہربانی تھی جو اس طرح ظہور میں آئی ‘ اور یاد رکھو میں نے جو کچھ کیا اپنے اختیار سے نہیں کیا (بلکہ اللہ کے حکم سے کیا) یہ ہے حقیقت ان باتوں کی جن پر تم صبر نہ کرسکے۔ “ قرآن عزیز نے اس واقعہ کے شروع میں خضر (علیہ السلام) کے اس ” علم “ کے متعلق کہا ہے وَعَلَّمْنٰہُ مِنْ لَّدُنَّا عِلْمًا ” اور ہم نے اس کو اپنے پاس سے علم عطا کیا “ اور قصہ کے آخر میں خضر کا یہ قول نقل کیا وَمَا فَعَلْتُہٗ عَنْ اَمْرِیْ ” میں نے اس سلسلہ واقعات کو اپنی جانب سے نہیں کیا “ تو ان دونوں جملوں سے معلوم ہوتا ہے کہ اللہ تعالیٰ نے خضر (علیہ السلام) کو بعض اشیاء کے حقائق کا وہ علم عطا فرمایا تھا جو تکوینی رموز و اسرار اور باطنی حقائق سے متعلق ہے اور یہ ایک ایسا مظاہرہ تھا جس سے اللہ تعالیٰ نے اہل حق پر یہ واضح کردیا کہ اگر عالم ہست و بود کے تمام حقائق سے اسی طرح پردہ اٹھا دیا جائے جس طرح بعض حقائق کو خضر (علیہ السلام) کیلئے بےنقاب کردیا گیا تھا تو اس عالم کے تمام احکام ہی بدل جائیں اور عمل کی آزمائشوں کا یہ سارا کارخانہ درہم برہم ہو کر رہ جائے مگر دنیا اعمال کی آزمائش گاہ ہے اس لیے تکوینی حقائق پر پردہ پڑا رہنا ضروری ہے تاکہ حق و باطل کی پہچان کیلئے جو ” ترازو “ قدرت الٰہی نے مقرر کردیا ہے وہ برابر اپنا کام انجام دیتا رہے۔ سورة کہف کی ان آیات کے مطالعہ سے یہ بخوبی اندازہ ہوجاتا ہے کہ حضرت موسیٰ (علیہ السلام) چونکہ اولوا العزم پیغمبر اور جلیل المرتبت رسول تھے اور تشریعی علوم و احکام کی تبلیغ ان کا منصب تھا اس لیے وہ ان تکوینی اسرار کے مظاہرے کو برداشت نہ کرسکے اور باوجود وعدہ صبر کے تشریعی منکرات کو دیکھ کر ضبط نہ کرسکے اور حضرت خضر (علیہ السلام) کو امر بالمعروف اور نہی عن المنکر کا مخاطب بناتے رہے اور آخر کار جدائی کی نوبت آگئی۔ بخاری کی مسطورہ بالا حدیث میں سورة کہف کے ذکر کردہ واقعات سے چند باتیں زیادہ ہیں جو اصل کی تمہید یا مزید تشریح کے طور پر بیان ہوئی ہیں اور اس حدیث ہی نے یہ بھی بتایا ہے کہ اس ” عبد صالح “ کو خضر (علیہ السلام) کہتے ہیں۔